  Майя Бывальцева Ужзэс быдэсъяку яке тодосъя эскеронъёс нуыку бырыны шедем эм удысын тыршисьёслэн семьяоссылы одӥг пол 80 сюрс манет тырозы. Со сярысь пумкылъянэз кутӥзы 21-тӥ шуркынмонэ элькун кивалтэтлэн азьвалтэтэзлэн кенешоназ, ивортэ «Удмуртия» агентстволэн корреспондентэз. Матысь дыре ужкагазэ кинюртоз кивалтэтлэн тӧроез Виктор Савельев. «Мукет улосвылъёсын юрттослэн быдӟалаез 45 сюрсысен 100 сюрс манетозь вуэ. Милям 80 сюрс манет пуктэмын. Нырысь-валысь чотанъёсъя, Удмурт Элькунлэн коньдэтысьтыз араз 160 сюрс манет кулэ. Азьвыл 12 аръёс ӵоже 6 эм ужасьёс быризы, берло куинь ар ӵоже одӥг но ӧй вал», - вераз кенешонын тазалыкез утёнъя министр Алексей Чуршин. Солэн кылъёсызъя, пуктэтэз кутон кун ужъюртъёслы но огазеяськонъёслы мерлык юрттэт сётон амалъёс сярысь элькун катысь 16-тӥ ёзэтысьтыз 2-тӥ люкетэзлэсь валатэтъёссэ быдэстыны луонлык сётоз. Ужкагазын одӥг пол тыриськись юрттослэн быдӟалаез но сётон радлык пусъемын. Сое басьтозы Удмуртиысь тазалыкез утёнъя министерстволэн бурд улаз ужась эмъюртъёсын тыршись бырем муртъёслэн семьяоссы.  Тегъёс: Мерлык Тазалык Ижкар ВикторСавельев Удмуртия АлексейЧуршин коньдэт кивалтэт тазалыкезутён  